Dunyo birinchi trillioner paydo bo`lish arafasida

Butun dunyo koronavirus sababli inqirozga tayyorgarlik ko`rayotgan bir paytda Amazon rahbari, dunyoning eng boy odami Jeff Bezos birinchi trillioner maqomini olishga yaqin turibdi. Oxirgi besh yilda uning boyligi 34 foizga ko`paygan. Bu haqda O`z A xabar bermoqda.
Amazon bosh direktorining boyligi uzluksiz o`sib bormoqda. Prognozlarga ko`ra, u 2026 yilga borib trillionerga aylanishi mumkin. O`shanda Bezos 62 yoshga to`lgan bo`ladi. Bu haqda Comparisun tadqiqot platformasi xabar berdi.
Joriy yilning I choragida kompaniya daromadi 75,5 mlrd. dollarni tashkil etgan.
Bunga amerikalik Tvitter foydalanuvchilari o`z munosabatlarini ham bildirishdi. Quyida shulardan ayrimlari bilan tanishtirib o`tamiz.
"Jeff Bezos kabi plutokrat pandemiya paytida 24 mlrd. dollar ishlab olib, 33 mln. amerikalik ishini yo`qotayotgan bunday iqtisodiy tizimni kim himoya qilyapti, hayronman ".
"Amerikadagi uchta erkak mamlakat boyligining yarmidan ko`piga egalik qilmoqda. Bu xavotirli".
"Global iqtisodiy tanazzul Jeff Bezosni trillionerga aylantirmoqda. Amazon xodimlari haligacha hatto hojatxonaga chiqishga ham vaqt topa olishmayapti".
Ma`lumot uchun, aprel oyida Bezos pandemiya paytida ishlar ko`payib ketgani uchun yana kundalik boshqaruvga qaytdi. Tojdor virusgacha u Sietldagi ma`muriy qarorgohida kam vaqt o`tkazar edi.
Shu oyda Amazon imtiyozlarni bekor qildi va kamroq sotuvni amalga oshirish uchun saytini o`zgartirdi. Chunki buyurtmalarni uddalab bo`lmay qolgandi. Mart oyi oxirida ushbu kompaniya 175 mingta yangi ishchini yolladi. Jumladan, Bezos restoran va barlardan bo`shagan barchani ishga taklif qildi.